Laatukuva

**Laatukuva** eli **genrekuvamaalaus** ( = laatu, laji, suku) tarkoittaa taidehistoriassa maalauksia, jotka kuvaavat jokapäiväisen elämän tapahtumia. Genre tarkoittaa myös taiteenlajia, joista yksi on laatumaalaus. Laatukuvat voivat olla taiteilijan tulkinnan mukaan realistisia, kuviteltuja tai romantisoituja. 

## Yleistä
Laatukuva- tai genre-termiä alettiin käyttää 1700-luvun puolimaissa, jolloin sillä tarkoitettiin taiteen lajia. Wattelet'n ja Diderot'n mukaan genre-maalarit erikoistuivat johonkin aiheeseen, kuten eläinaiheisiin tai kukkiin. Samoihin aikoihin keskiluokan elämää moraaliselta kannalta kuvannut Jean-Baptiste Greuze teki arkielämän kuvauksista muodikkaita. Niistä alettiin käyttää yleisemmin nimitystä laatukuva 1769 jälkeen, kun Greuze oli nimitetty Ranskan akatemiaan *Peintre du genre* -nimikkeellä.

Termi vakiintui 1800-luvun lopulla. Samalla laatukuvien perustyypeiksi tulivat 1800-luvulla Hollannin 1600-luvun taiteen koomisehkot kuvaukset kyläkapakoista ja talonpojista sekä intiimit keskiluokkaiset interiöörikohtaukset. Jacob Burckhardtin Alankomaiden laatukuvataidetta käsitelleellä tutkimuksella (1874) oli tässä suuri vaikutus.

Hollantilaisten laatukuvien edeltäjiä olivat arkielämän kuvaukset, joita maalattiin ylimystön huvitukseksi Pohjois-Euroopassa gotiikan aikana. Hupaisan moukkamaiset maalaiset toimivat vastakohtana hovin eleganssille. Näitä yksinkertaisia talonpoikia tai porvaristoa kuvaavia maalauksia pidettiin karkeina ja vähäarvoisina ranskalaisen 1600-luvun klassismin silmissä. Laatukuvan sävyä oli myös keskiaikaisissa opettavissa kuvasarjoissa, jotka kuvasivat eri kuukausien töitä tuntikirjoissa, kuolemantanssia tai sananparsia. Laatukuvamaisia kuvauksia on löydetty myös Egyptin ja antiikin taiteesta.

Tunnetuimpia satiirisia laatukuvamaalareita 1700-luvulla olivat hollantilainen Cornelius Troost ja englantilainen William Hogarth, joka viljeli poliittista satiiria ja yhteiskuntakritiikkiä kehittämässään moraalimaalauksessa. Ranskalainen Jean-Baptiste Chardin taas kuvasi keskiluokan elämää. Saksalaisen Carl Spitzwegin pienissä laatukuvissa on välähdyksiä biedermeierajasta, maalauksellista huumoria ja ironiaa.

Tuttujen ja sentimentaalisten aiheiden takia genremaalaukset olivat usein suosittuja porvariston tai keskiluokan keskuudessa. Laatukuvista tuli suosittuja 1800-luvulla. Toisinaan ne olivat myös sentimentaalisia, kuten englantilaisella David Wilkiellä. Wilkiellä oli paljon seuraajia Ranskassa ja Saksassa, ja Düsseldorfin koulukunnan kautta laatukuva-aiheet tulivat tunnetuiksi Suomessakin. Karl Emanuel Janssonin tuotanto on suomalaista laatukuvamaalausta. 

Suomen kuuluisimpia laatukuvia lienee Albert Edelfeltin maalaus *[[Kuningatar Blanka]]* eli *Blankan ratsastaja*, vaikka Edelfelt ei varsinainen laatukuvamaalari ollutkaan.

## Laatukuvamaalareita
* Jean-Baptiste Chardin
* William Hogarth
* Jan Steen (noin 1626–1679), Hollannin tärkeimpiä laatukuvamaalareita
* Jan Vermeer (1632–1675) hollantilainen taidemaalari, jota on sanottu myös laatukuvamaalauksen mestariksi

### Suomessa
* Adolf von Becker (1831–1909) suomalainen taidemaalari, joka tunnetaan myös laatukuvamaalarina
* Karl Emanuel Jansson (1846–1874) oli ahvenanmaalainen taiteilija, jota on luonnehdittu myös laatukuvamaalariksi.
* Arvid Liljelund
* Armas Kaarlo Raunio

## Kuuluisia laatukuvamaalauksia

Tiedosto:Pieter Bruegel d. Ä. 013.jpg|Pieter Brueghel vanhempi, *Talonpoikaishäät*, 1568, yksityiskohta. 
Tiedosto:Rembrandt - The Parable of the Rich Fool.jpg|Rembrandt van Rijn, *Rahanvaihtaja*, 1627. 
Tiedosto:William Hogarth 032.jpg|William Hogarth, *Vaalikampanjointia*, 1754–1755.
Tiedosto:Cornelis Troost 002.jpg|Hollantilainen Cornelis Troost oli 1700-luvun tunnettuja satiirisia genremaalareita. *Sokkoleikki* 1700 -luku.
Ca' Rezzonico - L'allegra coppia - Pietro Longhi.jpg|Pietro Longhi, *Hyväntuulinen pari*, noin 1740.
Tiedosto:Sir David Wilkie 001.jpg|David Wilkie, *Ensimmäinen korvarengas*, 1835.
Tiedosto:Ferdinand Theodor Hildebrandt 001.jpg|Ferdinand Theodor Hildebrandt, *Joulukuusta odottaessa*, 1840. 
Tiedosto:Carl Spitzweg - Der Alchemist (1837, Grohmann Museum).jpg|Carl Spitzweg, *Alkemisti*, n. 1860.
Tiedosto:Drottning Blanka, målning av Albert Edelfelt från 1877.jpg|Albert Edelfelt: *[[Kuningatar Blanka]]* 1877
Tiedosto:Frans Hals 073.jpg|Frans Halsin *Musisoivat pojat* noin 1625
Tiedosto:Jan Steen Vrolijke huisgezin.jpg|Jan Steenin maalaus v. 1668
Tiedosto:Jan Steen – Het Sint-Nicolaasfeest.jpg|Jan Steenin maalaus v. 1663–1665


## Katso myös
*Vincenzo Campi

## Lähteet
* Otavan Iso Fokus, Kertovasti kuvitettu 8-osainen tietosanakirja, Osa 6, s. 3915, Otava 1974 
* Tila, kuva aatteet 

### Viitteet

## Aiheesta muualla

* *Taiteen Pikkujättiläinen*, Wsoy 1991, laatukuva s. 362.
* Riitta Konttinen ja Liisa Laajoki *Taiteen sanakirja* Otava 2000 s. 229.
* *Fokus-taide*, osa 2, Otava 1972. Laatukuvamaalaus s. 230. 
* Tracy Chevalier, *Tyttö ja helmikorvakoru*. Suom. Arja Gothoni, 2001.
* Kari Flinkman, Teija Luukkanen, Laatukuva  Jyväskylän taidemuseo.]